Solidariteit-aanmaning: Denel moet regstappe neem - Solidariteit WêreldSolidariteit Wêreld
Tuis › Mediaverklarings › Solidariteit-aanmaning: Denel moet regstappe neem
Solidariteit het vandag ʼn aanmaning ingevolge artikel 165 van die Maatskappywet op Denel beteken om regstappe te neem teen individue wat verantwoordelik was vir die maatskappy se finansiële verknorsing, of wat daartoe bygedra het.
Dit volg nadat verskeie onreëlmatighede aan Denel uitgewys is in Solidariteit se Denel-dossier wat in April 2018 aan Denel verskaf is. Dit het tot verskeie afdankings by die instelling gelei.
Volgens Anton van der Bijl, hoof van Solidariteit se Regsdienste, kan Solidariteit kragtens die artikel Denel aanmaan om onreëlmatighede te ondersoek en om regstappe binne 60 dae nadat die aanmaning op hulle beteken is, in te stel.
Hierdie saak is enig in sy soort in dié sin dat staatsamptenare verbonde aan staatsondernemings van nou af aan moontlik direk aanspreeklik gehou sal kan word vir wandade wat by dié maatskappye gepleeg word.
“Indien die beweerde onreëlmatighede nie ondersoek word nie, en/of indien daar nie regstappe ingestel word weens die bewese onreëlmatighede nie, kan ons voortgaan om in Denel se plek die verantwoordelike persone te dagvaar. Dit is tyd dat persone verantwoordelik gehou word vir hul wandade en aan die pen ry,” aldus Van der Bijl.
Volgens Johan Botha, adjunkhoofsekretaris van Solidariteit, het die onlangse salariskwessies by Denel en die daaropvolgende verwysing deur mnr. Danie du Toit, asook deur minister Pravin Gordhan, na die invloed van staatskaping op Denel, dit nou duidelik gemaak dat daar wel grondige rede is om hierdie aksie in te stel.